En sy dink ons moet so bietjie lighartig raak om spanning rondom die verspreiding van die SARS-CoV-2 te verlig. Vir ons self. Ek dink almal weet teen die tyd dat ek ligsinnigheid oor die pandemie moeilik hanteer, ek leef nou al drie maande langs Sjina waar die virus in Desember 2019 begin amok maak het en stadig na die res van die wêreld versprei het. Dus het Suid-Afrikaners tot verlede week nog grappe oor die virus aangestuur, wat my regtig ontstel het.
Die ander hare se kleur lyk nog goed, maar die grys hare gooi mos die kleur vinniger af as wat my Husky sy hare in die tuin afgeskud het.
Ek soek A+ Store se aanlynwinkel en soek deur die lyste name na haarkleur, die woord het ek eers opgesoek om dit tussen die Russies te gaan soek.
Toe ek die pakkie oopmaak, lê ses groot plakke sjokolade vir my en kyk. Verstom kyk ek daarna. Sjokolade? Ek het dan sjokolade kleur gesoek?
Weereens wag ek amper ‘n week, lekker opgewonde oor die haarkleur wat op pad is. Ek het gewonde swart gekies, daar kan nie fout wees nie. Het oral seker gemaak onder die punte. Hare. Haarkleur. Swart. Daar kan nie fout wees nie, vertel ek vir die grys hare wat vir my skitter as ek verby die spieël loop. Julle dae is getel.
Ek kyk so vir die pakkie in my hand, baie lus om dit van die 8ste verdieping af met ‘n boog na onder te gooi en te kyk hoe dit oopbars en al die sjampoe op die dak van die garage onder ons uitloop om die dak in die sagte reën silwerskoon te was.
Ek en die Russies is weer nie maatjies nie, die toeps verstaan nie so lekker nie, die pakkers in die virtuele winkel maak ‘n grap, hulle organiseer die goed verkeerd. want ek het haarkleursel gesoek, onder dit afgeblaai na swart, hoe moeilik is dit om dit asseblief tog net vir my maklik te maak?
Voor my staan manlief met sy handdoek om sy onderlyf, soos altyd nadat hy gebad het. Die gesiggie is skoon geskrop. Die tande blink skitterwit. Niks lyk fout nie.
Ek vra ongeduldig wat ek nou weer volgens hom aangevang het. As die bure se kinders se kat kleintjies gekry het, is dit ook my skuld. Die skrik is verby, hy het nie geval en ‘n arm of been gebreek nie.
Hy wys na sy armhare en sy kop, maar ek sien nie iets wat pla nie, die lig skyn van agter en ek sien net ‘n silhoeët, met skitterende randjies. Amper asof hy ‘n kroon op sy kop gesit het, en ‘n blink pakkie aanhet.
Sy welige bos hare op sy agterkop is blinkswart. Sy armhare is blinkswart en ek vermoed die beenhare onder die handdoek ook. Tot die wimpers, haartjies in sy ore, baard en snor wat hy nie wil skeer nie en die haartjies in sy neusgate is blinkswart toe hy omvlieg en kwaad vir my kyk.
Hy sien geen grap nie. Hy moet gaan werk, het video-vergadering met almal, van hoofkantoor, tot die myn tot die ander hoofkantoor. En die blinkswart hare is vir hom een te veel, hy was ‘n blondie, het nog nooit die kontras tussen sy eie vel en hare so deeglik gesien nie.
Ek het niks aangevang nie, dit is so gekoop. Vir swart hare. Blinkes wil ek verduidelik, maar doen dit liewers nie. Want hy is nog nie reg om oor die ramp te lag nie.
Elke keer wat hy sy arm of kop skud, blink die pikswart hare soos swart pêrels en ek verkyk my aan manlief.
Mooi lyk dit gewis nie, hy was altyd blond en is al die afgelope 30 jaar grys, aan die swart gaan ek sowaar nie gewoond raak nie.
So is hy op ‘n baie warm dag, zero (0) is vir ons warm, kantoor toe vir die video-konferensie. Hulle verstaan nog nie dat Zoom gebruik kan word om die konferensie van die huis af te hou nie … En so gou gaan ek hom nie kan leer nie.
Manlief het dadelik weer ridder gespeel, sy tolk aangesê om die regte goed te koop en my hare is uiteindelik weer die regte kleur, vir ‘n rukkie lank.
Ek wonder hoe hy vir arme Ruslan oortuig het om my goed aan te koop, want hy wou mag nooit toelaat dat ek vir Ruslan vra om iets vir my te vertaal nie … Ek weet egter wel dat hy nie van die swart hare sou verduidelik nie …
Christa, jy het my dag nou heelwat ligter gemaak. Ek moet vandag besluit of ek my vliegtuigkaartjies gaan kanselleer – ek dink nie ek kan by my kind gaan kuier daar in JHB in hierdie dae nie. Toe laat jy my so lekker giggel oor die grys hare. Ek ken daai hare wat so blink – as ek in die son loop, lyk dit asof ek egte silwerdraadjies in my hare het. Maar dat arme blonde manlief so ‘n blinkswart haredos oor sy hele lyf opgedoen het, was die hoogtepunt. Ns. Jy kan maar daardie plakke bitter sjokolade vir my aanstuur. Dit sal my isolasieproses ‘n fees maak.
Dit is so snaaks, ek het nooit daaraan gedink dat blond dalk makliker is nie. Dankie vir die saamgesels.
Ek en my man het heerlike gelag oor hierdie kostelike petalje! Dankie vir die deel. Pas julle mooi op. ❤